Diari Oficial de la Generalitat Valenciana


Sumari del DOGV 8732, del 04-02-2020 (2020/919)

DECRET 16/2020, de 31 de gener, del Consell, d'aprovació de les bases reguladores i de concessió directa de subvencions a l'Associació de Familiars de Malalts Mentals de la Costera i Àrea 13, i a l'Associació Protectora de Minusvàlids Verge de la Seu, per a la millora de l'atenció a persones amb diversitat funcional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8732

Data del DOGV
:   04-02-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/919


Data del document
:   31-01-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret

Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

DECRET 16/2020, de 31 de gener, del Consell, d'aprovació de les bases reguladores i de concessió directa de subvencions a l'Associació de Familiars de Malalts Mentals de la Costera i Àrea 13, i a l'Associació Protectora de Minusvàlids Verge de la Seu, per a la millora de l'atenció a persones amb diversitat funcional. [2020/919]  
Aquest decret té per objecte establir les normes reguladores per a la concessió directa, amb caràcter excepcional, de subvencions per a la millora de l'atenció a persones amb diversitat funcional. Els destinataris són dues entitats d'àmbit comarcal que tenen acreditada experiència en l'atenció a persones amb discapacitat intel·lectual i persones amb trastorns mentals a Xàtiva i comarca.  
L'article 22.2.c de la Llei 38/2003, de 17 de novembre, general de subvencions, estableix la possibilitat de concedir excepcionalment de manera directa subvencions quan s'acrediten raons d'interés públic, social, econòmic o humanitari, o unes altres convenientment justificades que dificulten la seua convocatòria pública.  
Per part seua, l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores d'aquestes subvencions, així com els tràmits que han de desenvolupar-se durant el procediment d'elaboració, i s'assenyala que les bases no tenen la consideració de disposicions de caràcter general.  
En aquest cas, queda justificat com cal tant el caràcter singular de la subvenció com les raons que acrediten l'interés públic i social, així com les que justifiquen la dificultat de la seua convocatòria pública, sobre la base de les següents circumstàncies i dels següents fets:  
1r. La dotació global d'aquestes subvencions, que puja a una quantia de 84.459,74 ?, procedeix de l'ingrés que s'ha produït en la Generalitat d'un llegat que va ser acceptat per Resolució de la Conselleria d'Igualtat i Polítiques Inclusives, de conformitat amb l'article 43.1 de la Llei 14/2003, de 10 d'abril, de patrimoni de la Generalitat Valenciana.  
  
2n. D'acord amb l'article 747 del Codi Civil, el llegat s'ha d'adjudicar a establiments benèfics del domicili del difunt, que en aquest cas és Xàtiva, i correspon a l'Administració de la Generalitat determinar-ho.  
  
3r. Per a seleccionar els establiments benèfics, la Conselleria d'Igualtat i Polítiques Inclusives va sol·licitar propostes als seus centres directius i a l'Ajuntament de Xàtiva de les entitats que realitzen una activitat d'acció social, al municipi de Xàtiva, que complisquen el requisit de tindre algun centre d'atenció social registrat en el Registre General de Titulars d'Activitats d'Acció Social.  
4t. Existeix una proposta coincident per l'Ajuntament de Xàtiva i la Direcció General de Diversitat Funcional, que trien com a entitats destinatàries de la subvenció a l'Associació de Familiars de Malalts Mentals de la Costera i de l'Àrea 13 (ACOFEM-13) i a l'Associació Protectora de Minusvàlids Mare de Déu de la Seu (Aspromivise).  
5é. Les entitats proposades com a beneficiàries han presentat un programa amb actuacions a desenvolupar per a la millora d'atenció a persones amb diversitat funcional de col·lectius específics dins de l'àmbit territorial de Xàtiva i comarca. Les finalitats indicades en el pla d'actuació i programa presenten un evident interés social, com a entitats sense ànim de lucre, d'acord amb les finalitats socials i activitats que desenvolupen, idonis per a percebre la subvenció i dur a terme les actuacions de millora en els seus col·lectius:  
a) ACOFEM 13 proposa la posada en funcionament d'un habitatge tutelat per a persones amb trastorn mental, i garanteix el treball en xarxa, amb altres recursos i centres d'atenció diürna i residencial.  
b) El programa d'Aspromivise incideix en la promoció de la vida autònoma i independent de les persones amb discapacitat intel·lectual, mitjançant un programa de serveis socials i suports necessaris.  
Les subvencions que es concedeixen mitjançant aquest decret no necessiten ser notificades a la Comissió Europea, per no complir les condicions de l'article 107 del Tractat de Funcionament de la Unió Europea; en concret, perquè no comporten cap avantatge econòmic, ja que les entitats a què van destinades les subvencions no exerceixen cap activitat econòmica que puga oferir béns o serveis en el mercat, i no hi ha possibilitat de falsejament de la competència que afecte els intercanvis comercials entre estats membres; tot això amb l'aplicació feta del que es disposa en el Decret 128/2017, de 29 de setembre, del Consell.  
En conseqüència, havent-se incorporat l'informe de l'Advocacia General de la Generalitat, així com l'informe previ de la conselleria competent en matèria d'hisenda, a proposta de la Vicepresidenta i consellera d'Igualtat i Polítiques Inclusives, de la Generalitat, prèvia deliberació del Consell, en la reunió de 31 de gener de 2020,  
  
  
DECRETE  
  
Article 1. Objecte  
1. Aquest decret té per objecte aprovar les bases reguladores per a la concessió directa de subvencions, de caràcter excepcional i singularitzat, a l'Associació de Familiars de Malalts Mentals de la Costera i de l'Àrea 13 (ACOFEM-13) i l'Associació Protectora de Minusvàlids Mare de Déu de la Seu (ASPROMISE), que s'ha de subjectar a les presents disposicions, i que té com a finalitat la millora de l'atenció i de la qualitat de vida de les persones amb diversitat funcional en l'àmbit de Xàtiva i comarca de la Costera.  
2. El conjunt d'actuacions i programes a subvencionar s'han de dur a terme dins de l'any 2020.  
  
Article 2. Procediment de concessió  
1. Les subvencions regulades per aquest decret tenen caràcter singular en virtut del que es disposa pels articles 22.2.c i 28, apartats 2 i 3, de la Llei 38/2003, de 17 de novembre, general de subvencions, i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ja que hi concorren raons d'interés públic i social, i en atenció a l'especial interés que suposa la implementació de les actuacions assenyalades en l'article anterior.  
2. Correspondran a la direcció general competent en matèria d'atenció a persones amb diversitat funcional i salut mental les actuacions subsegüents de gestió de subvencions (autorització i ordre de pagament i justificació de despeses).  
  
Article 3. Finançament  
1. Les subvencions que s'atorguen per concessió directa per a l'any 2020 per aquesta resolució ascendeixen a un import global de 84.459,74 euros, amb càrrec a les línies de subvenció del programa pressupostari 313.40, Diversitat funcional o discapacitat, corresponents.  
  
2. Per a donar cobertura a les obligacions econòmiques derivades d'aquest decret, s'ha de tramitar, d'acord amb l'article 168.1, apartat C, de la Llei 1/2015, l'oportuna modificació de crèdit una vegada estiga aprovat aquest decret.  
  
Article 4. Entitats beneficiàries i quantia de la subvenció  
Són beneficiàries de les subvencions regulades per aquest decret:  
1. Associació de Familiars de Malalts Mentals de la Costera i de l'Àrea 13 (ACOFEM-13), amb seu al carrer del Taquígraf Martí, 25, CP 46880 Xàtiva, i CIF: T08163831.  
Quantia de la subvenció: 42.229,87 ?.  
Actuacions: contemplades en projecte-pla d'actuació per a creació del centre Habitatge Tutelat Supervisat per a persones amb trastorn mental (obres de reforma per a autorització de l'habitatge tutelat).  
  
2. Associació Protectora de Minusvàlids Mare de Déu de la Seu (ASPROMIVISE), amb seu al carrer de Valeri Catul, 1, CP 46614 Xàtiva, i CIF: C64056124.  
Quantia de la subvenció: 42.229,87 ?.  
Actuacions: contemplades en programa de promoció d'autonomia personal de persones amb discapacitat intel·lectual (programa IARAQUE).  
  
Article 5. Desenvolupament d'actuacions  
Les actuacions subvencionades comprenen:  
a) Desenvolupament del pla d'obres de reforma per a l'habilitació d'un habitatge per a la seua destinació com a habitatge tutelat supervisat de 6 places i la seua posada en funcionament, que promou l'entitat ACOFEM-13, per a persones amb trastorn mental greu (TMG) de Xàtiva i comarca.  
Es consideren compreses totes aquelles actuacions destinades a la reforma d'un habitatge en el nucli urbà de Xàtiva, amb la finalitat de destinar-lo a habitatge tutelat per a persones amb trastorn mental, coordinada amb la xarxa de centres (CRIS, Centres de Dia i Centre Específic de Malalts Mentals), i la posada en funcionament en l'exercici 2020, després de la sol·licitud d'autorització de funcionament d'acord amb el que es disposa en el Decret 182/2006, d'1 de desembre, del Consell, pel qual s'estableixen les condicions i els requisits específics per a l'autorització dels Habitatges Tutelats per a persones amb discapacitat o amb malaltia mental crònica.  
b) L'atenció i el desenvolupament del programa social específic i els serveis d'intervenció que promou l'entitat Aspromivise per a persones amb discapacitat intel·lectual de Xàtiva i comarca.  
Es consideren compreses totes les línies d'actuació: de foment de la vida independent, inserció laboral, foment d'esport, promoció d'oci i temps lliure, i sensibilització mediambiental, destinades a aquest col·lectiu.  
  
Article 6. Obligacions de les entitats beneficiàries  
1. Els beneficiaris de les subvencions queden subjectes a les obligacions dels beneficiaris de subvenció per a desenvolupament de programes i serveis de promoció d'autonomia personal i subvencions per a projectes d'inversió de centres d'atenció a persones amb diversitat funcional, regulades en els articles 5, 21 i 43, respectivament, de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat, així com a les obligacions establides en l'article 14 i concordants de Llei 38/2003.  
2. Als efectes establits en l'article 29.2 de la Llei 38/2003, s'autoritza la subcontractació de totes les activitats subvencionades.  
3. La subvenció per concessió directa a ACOFEM-13 se sotmet a la condició de sol·licitar l'autorització de funcionament de l'habitatge com a habitatge tutelat en l'exercici 2020 i de mantenir aquest caràcter i funció en un període mínim de 15 anys des de la resolució de concessió.  
Així mateix, si l'import de la despesa objecte de l'ajuda supera la quantia de 40.000 - (IVA exclòs) per a l'obra, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per al lliurament del bé o realització de l'obra, d'acord amb el que es disposa en l'article 31.3 de la Llei 38/2003, de 17 de novembre, general de subvencions.  
L'elecció entre les ofertes presentades ha d'aportar-se en la justificació de despeses, i s'ha de fer de conformitat amb criteris d'eficiència i economia. S'ha de justificar expressament en una memòria l'elecció quan no recaiga en la proposta econòmica més avantatjosa.  
4. De conformitat amb el que es determina en l'article 3.2 Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, el beneficiari ha de donar l'adequada publicitat a l'ajuda, indicant com a entitat concedent la Generalitat, l'import rebut i el programa, l'activitat, la inversió o l'actuació subvencionada.  
5. La difusió d'aquesta informació s'ha de fer preferentment a través de les corresponents pàgines web, sense perjudici que s'haja de fer constar en escrits, anuncis, publicacions, rètols i qualsevol suport. En cas que no disposen de pàgina web on realitzar aquesta publicitat, poden complir amb aquesta obligació, a través del portal que pose a la seua disposició la Generalitat.  
  
Article 7. Pagament de la subvenció  
Les subvencions s'han d'abonar de la següent manera:  
a) En el cas de l'ASPROMIVISE, per estar dirigides a programes d'actuació de serveis socials especialitzats, amb naturalesa de despesa corrent, s'han d'abonar, d'acord amb el que s'estableix en l'article 44.1.d, apartat 2n, de la Llei 19/2019, de 27 de desembre, de pressupostos de la Generalitat per a l'exercici 2020, de manera que puga lliurar-se immediatament, una vegada concedides, el 65 % de l'import, i el 35 % restant es lliuraria després de l'aportació i comprovació de la documentació justificativa de l'efectiva i correcta aplicació de l'import inicialment anticipat.  
b) En el cas d'ACOFEM-13, per estar dirigida a un projecte d'inversió (obra de reforma), per a la seua habilitació i autorització de funcionament com a habitatge tutelat, s'han d'abonar una vegada realitzades, contra factures.  
c) En qualsevol cas, les entitats beneficiàries de les subvencions han de justificar la totalitat de les despeses objecte de la subvenció que hagen sigut finançades amb aquesta durant 2020 i, com a màxim, abans del 31 de gener de 2021, moment a partir del qual caldrà fer la liquidació d'aquesta, de la qual pot derivar-se una regularització, que implicaria l'exigència del reintegrament dels imports percebuts indegudament, cas que la justificació fora insuficient o no es compliren les condicions estipulades.  
  
Article 8. Justificació de l'aplicació donada a les subvencions  
1. La justificació de l'aplicació donada a la subvenció es fa presentant un compte justificatiu de la despesa realitzada, d'acord amb la següent documentació:  
a) Documents acreditatius de la despesa corresponent a les despeses del personal que participa en la realització del programa o servei i els documents acreditatius del pagament a la Seguretat Social de les quotes relatives a les cotitzacions socials dels treballadors.  
b) Quan hi haja persones que col·laboren en els programes a canvi d'una gratificació, hauran de presentar-se els rebuts justificatius de la despesa, en els quals conste el nom de l'entitat, i el nom, cognoms i DNI de la persona col·laboradora. Així mateix, si hi haguera persones treballant en el programa en virtut de contractes de prestació de serveis, hauran d'aportar-se les corresponents factures emeses per aquests professionals, així com la documentació acreditativa que aquests compleixen els requisits exigits per la legislació tributària vigent.  
c) Rebut el pagament de l'assegurança de responsabilitat civil i d'accidents que cobrisca al personal que intervé, inclòs, si s'escau, el personal voluntari i la totalitat dels usuaris del programa o servei.  
d) Factures de despeses de naturalesa corrent o d'inversió (obres) realitzats per a l'execució del programa.  
2. Les factures acreditatives hauran de complir els requisits recollits en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, i han de presentar-se originals o còpies compulsades.  
3. Per a la justificació de despeses, s'ha de presentar, al final de l'exercici, una memòria que reculla totes les despeses i les activitats realitzades.  
  
Article 9. Règim jurídic  
Aquestes subvencions es regeixen per aquest decret, per la Llei 38/2003, i pel seu reglament de desplegament, excepte en allò que afecte els principis de publicitat i concurrència; així com pel que es disposa en la Llei 1/2015 i en la resta de normativa vigent que s'hi aplique.  
  
  
DISPOSICIONS FINALS  
  
Primera. Delegació de facultats d'execució  
Es faculta la persona titular de la direcció general competent en matèria de diversitat funcional i salut mental per a l'exercici de tots els actes d'execució que siguen necessaris per al compliment d'aquest decret i la implantació de les seues previsions.  
  
Segona. Efectes  
Aquest decret entra en vigor l'endemà de ser publicat en el Diari Oficial de la Generalitat Valenciana.  
  
Tercera. Recursos  
Contra les bases regulades per aquest decret, que exhaureixen la via administrativa, es pot interposar un recurs contenciós administratiu en el termini de dos mesos, a comptar de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 31 de gener de 2020  
  
El president de la Generalitat,  
XIMO PUIG i FERRER  
  
La vicepresidenta i consellera d'Igualtat i Polítiques Inclusives,  
MÓNICA OLTRA JARQUE